A. Belousovová, podpredsedníčka NR SR: (2008-11-05):
Faktické poznámky na vystúpenie pani poslankyne Laššákovej nie sú. Uzatváram možnosť prihlásiť sa s faktickými poznámkami. Vyhlasujem rozpravu za skončenú. Pán minister ako navrhovateľ, chcete zaujať stanovisko? Nech sa páči, máte slovo. Š. Harabin, podpredseda vlády a minister spravodlivosti SR: Vážená pani podpredsedníčka Národnej rady Slovenskej republiky, vážené dámy, vážení páni, ja sa v podstate dotknem len dvoch okruhov. Po prvé, k bojkotu, ktorý demonštratívne tu predvádzali včera poslanci z KDH a SDKÚ. Už som si myslel, že konečne sa neutróny zjednotili a uľahčia prípravu a priebeh, ako aj prijímanie zákonov, ktoré sú na prospech obyčajných ľudí, ale to je cirkus tých, ktorí raz chcú rokovať, raz nechcú rokovať. Vo výboroch so mnou rokujú, potom bojkotujú, potom zase pani Žitňanská s pánom Miššíkom prídu do pléna. Čiže ide skutočne iba o mediálne cirkusy a hry, aby upozornili na seba, lebo nemajú žiadne témy, pretože keby mali témy, tak by sa zaoberali vulgarizmami vo svojich radoch pani Sabolovej, pána Palka, zaoberali by sa prejavmi antisemitizmu, ktoré na 60. výročie holokaustu predniesol pán Lipšic s Čarnogurským, kedy chceli vypustiť osvienčimskú lož z Trestného zákona. Toto sú prejavy antisemitizmu nehorázneho rozmeru. Čiže chcú niekoho bojkotovať za svoje hriechy. Ďalej, k otázke obsahu vyjadrenia pani Žitňanskej, pokiaľ ide o jej návrhy. Ja by som bol rád, keby pani Žitňanská vysvetlila, prečo matka v Bratislave tri roky čakala na výživné pre svoje dieťa a ostala bez postihu a potrestania táto sudkyňa, až kým som neprišiel ja a zastavil jej výkon funkcie sudcu? Ja by som sa k tandemu Lipšic – Žitňanská, čo nikdy neobliekali talár, chcel opýtať, prečo starček, ktorý žil z dôchodku, si za 5 000 korún išiel kupovať drevo, zobral si pôžičku. Na podklade úrokov, ktoré zaviedli do legislatívy títo dvaja nešťastníci aj s Dzurindom, urobili sa sumy výsledné, ktoré sa od starčeka vymáhali, z 5 000 korún 57 000 korún, na podklade aj rozhodcovského konania, čo zaviedla pani Žitňanská, kde nebolo možné podať prieskum a opravný prostriedok na súd, kde rozhodnutie sa nedoručilo účastníkovi tejto zmluvy a účastníkovi rozhodcovského konania ani sa nedoručilo do vlastných rúk. Z 5 000 korún sa urobilo 57 000 korún. Exekútor vymohol 27 000 korún od tohto starčeka a nestačilo mu to, na zvyšok dal exekúciu na rodinný dom. Páni a dámy, toto je legislatíva, ktorú pripravili títo dvaja nešťastníci, skutočne hovorím, za pomoci, samozrejme, Dzurindu, pretože ich problémy obyčajných ľudí nikdy nezaujímali, nikdy. (Potlesk.) Toto, čo sa prijímalo, prijímalo sa vždy proti ľuďom. Ich zaujímajú len veľkopanské maniere a zbohatlíci. Preto tu profitovali úžerníci, špekulanti a podvodníci. Ale ja toto trpieť nemôžem, jednoducho toto je všetko proti skutočne obyčajným ľuďom. Už na záver jednu poznámku. Pani Žitňanská tuná navrhovala tzv. ľudové súdy na sudcov. To bolo v päťdesiatych rokoch, že sa robili zhromaždenia na družstvách, vo fabrikách, robili sa mítingy. A tam sa určovalo za pomoci mediálneho tlaku, ten je vinný, ten je vinný, ten je vinný. A potom už nastupovali len ľudové súdy v päťdesiatych rokoch. A na podklade toho, čo sa urobilo na mítingu v závode alebo na družstve, súdy odsudzovali. Takéto ľudové súdy chce zaviesť do systému súdnictva vo vzťahu k disciplinárnemu konaniu pani Žitňanská. No tak toto teda ja nepripustím. Poriadok v justícii urobíme, to jej môžem garantovať, ale nie na podklade hókusov-pókusov, čo dvaja nešťastníci zavádzali do legislatívy, keď Okoličány sa dostal z väzby na podklade deravých zákonov, ktoré oni pripravili, keď pedofili sú vždy o krok vpredu, pred štátom. A toto všetko za týchto nešťastníkov musíme naprávať. Čiže bolo by najlepšie, keby títo dvaja bojkotovali seba samých, lebo to by bolo skutočne veľké víťazstvo pre Slovensko. Pokiaľ ide o návrhy, súhlasím s pozmeňujúcimi návrhmi, ktoré predniesla pani Laššáková, samozrejme, nesúhlasím s tým chaosom, ktorý predniesla tu pani poslankyňa Žitňanská. Ďakujem za pozornosť.